*«Армысың, әз, Наурыз!»*

*Домбыра үйірмесінің орындауында « » күйлері.*

**1-жүргізуші:**

Уа, жарандар, жарандар,

Бәрің бері қараңдар!

Наурыз думан басталды,

Бір сәт зейін салайық.

**2-жүргізуші:**

Ассалаумағалейкум, ағайын!

Ұлыс оң болсын! Ақ мол болсын!

**1-жүргізуші:**

Ұлыс күні кәрі-жас

Құшақтасып көріскен.

Жаңа ағытқан қозыдай

Жамырасып өріскен.

**2-жүргізуші:**

Ұлыс күні қар еріп,

Сай-салалар гүрілдер.

Көк шөбі шығып желкілдеп,

Дүние біткен күлімдер.-  деп Қызылсая орта мектебінің «Армысың, әз, Наурыз!» атты мерекелік кешіне қош келдіңіздер!

Алғашқы құттықтау сөз мектеп директоры Рахымжанов Болат Сайлаубекұлына беріледі.

**2- жүргізуші:Қадірлі жиналған қауым!** Ұлыс күні қазақ үшін әрқашан қасиетті,киелі саналған. Ат-бабадан жеткен халқымыздың тамаша салт- дәстүрлеріне, жоралғыларына құлақ салып, зердемізге түйіп, келер ұрпаққа мұра етіп қалдыра алсақ, қандай ғанибет болар еді. Ендеше бүгін көтеріңкі көңілмен Наурыз тойын қарсы алайық!

**1-жүргізуші:**

Наурыз тойын жұп жазбай

Қошеметпен қарсы алайық.

Досқа құшақ ашайық.

Өлең-жырға басайық.

Қазақтың бір салты деп

Тойға шашу шашайық

(*6-сынып қыздары шашу шашып биі)*

**1 - көрініс**

**Үйдің іші дастархан басы**

**Немере:** О,бүгін дастархан ерекше жайылған ғой.Үйге қонақ келе ме?

Ата: Бүгін Ұлыстың ұлы күні,наурыз мерекесі,балам! Наурыз мерекесі тоқшылықтың белгісі,сондықтан да әр шаңырақта қазан оттан түспейді.Осындай дастархан жайылып тұрады.Наурыз мерекесіндеСалаханның тасы желбіреп,жібіп,ренжіскен адамдар бір-бірімен татуласатын мереке болады.

**Апа:** Балам,бұл күні біздің халқымыз өкпе-реншті ұмытып,әр үйде ойын-сауық мереке,береке болады дейді.

**Немере:**Онда,наурыз келді2 дейсіздер қар басып жатыр ғой даланың бәрін.

**Ата:** Бұл қар « Бұл қар «Наурызша» деп аталады ескіше,өзі үлпілдек болады,тез жауып,тез еритін қар.сондықтан да көктемнің шуақты қары осы қармен жылдың басы басталады,шырағым.

**2 - көрініс**

**Келін:**Наурыз құтты болсын

Ұлыс он болсын!

Төрт түлік ақты болсын!

Бүгінгі наурыз мерекесіне орай мен сіздерге «Бел көтерер» әзірлеп әкелдім.

**Әже:**Ой,айналайын! Қолыңа дерт бермесін,рахмет,шырағым.

**Немере:**Жеңеше «Бел көтерер» деген не ? Қандай мағына береді?

**Келін:** «Бел көтерер» деген тіске жұмсақ болатындай сары май,жент,ірімшік,бал қосып дайындалатын ас.

**Әже:**Ал,енді қарақтарым,осы «Бел көтерерден» ауыз тиіңдер.Бұл үлкен адамдарға арналып дайындалатын ас.Үлкен кісілердің тісі болмайды ғой,тіске жұмсақ,ауызға татымды,бал қосылып жасалатын асымыздың бірі.Біздің көнеден ата-бабамыздан бері келе жатқан ұлттық тағамымыз болып саналады.Ал,енді ұлыс оң болсын,ақ мол болсын.

Қарақтарым,жаңа жыл келген күні саумалық жырын айтатын дәстүр бар. Қане, келінжан, саумалық айталық!

**Келін:** Саумалық,саумалық

Наурызымның көк құсы

Ұйқыдан көзін ашты ма?

Саумалық,саумалық

Самарқанның көк тасы

Жібіді ме көрдің бе?

Саумалық,саумалық

Ескі жыл кетіп,жаңа жыл келді

Ескі жыл есіркей кет.....,

Жаңа жыл жарылқай кел! **(– деп бір ескі ыдысты сындырып, «жамандық кетсін» деп ырым жасайды.)**

**Немере:**Саумалық деген не мағынаны білдіреді.Жеңгеміз неге ыдысты сындырды?

**Әже:**Шырағым,бұл «Саумалық» дегеніміз адамдардың қуанышты көңілмен жаңа жылға енуі. Саумалық айтып жақсы тілектер тілейді.Жаңағы сындырған ыдысы ескі жылда болған қайғы-қасіреттің,жамандықтың өкпе-реніштің бәрі осы сынған ыдыстың сынығымен кетсін деген ырым,қарағым.

**3 - көрініс**

**Бала:**- Ата,ата!

-Бұлақтың басын ағайлар қардан тазалапты.Бұлақтан мөп-мөлдір су ағып жатыр.

**Ата:**-Жақсы болыпты.

-Атаңнан мал қалғанша,тал қалсын! Жүр, балам, Бұлақтың басына барып тал егейік.

**Бала:**-Жақсы, ата, міне, тал дайындайын.

**Ата:**-Бір тал кессен,он тал ек.Осыны есте сақта,балам.

**Бала:**-Жақсы,ата.

**4-көрініс**

**(Әже көкке қарап,ұзақ жан-жағын бақылайды музыка ойнайды)**

- Әже, сіз аспанға көп қарадыңыз ғой.

- Наурызкөк құсы ұшып келіпті, жеміңді дайындай бер.

- Қане,қане, әже?

- Міне, төбемізден ұшып барады ғой.

Ол құс құт-береке әкеледі. Наурызкөк — наурыз айында ұшып келетін көктем құсы. Көлемі шағын ғана, осы құсты шығыс елі күтіп жүреді. Оны алғаш көргендер «Наурызкөгім, келдің бе?» деп шақырады, жем шашады. Наурызкөкті ешкім құмайды, үркітпейді, оны бақыт құсы қатарына қосады.

**5 – көрініс**

1- жүргізуші:

Қыдыр ата — қасиетті қарт, халық қамқоршысы, ол бақыт пен игілік, табыс әкеледі, қорғайды, сонымен қатар өмір сыйлайды. Наурыз күні ол барлық жерді аралап, әрбір үйге кіріп, тұрғындардың бәріне батасын береді. Сол себептен оны әрбір үй іштей және сырттай тазарып, күтумен болады. Бұл күні ағаш отырғызып, гүл егіледі. Наным бойынша, ондай үйлерге Қыдыр ата міндетті түрде келіп, батасын береді. Олай болса, бүгінгі біздің наурыз мерекемізге Қыдыр ата келе жатыр, қане баршамыз қошаметпен атамызды қарсы алайық!(Музыка)

Қыдыр ата: Армысыңдар, қырмызы гүлдей жайнаған менің берекелі елім! Армысыңдар, балалар!Ұлыстың ұлы күні, жыл басы құтты болсын! Міне, мен бүгін жалғыз келген жоқпын. Менімен бірге шыққалы тұрған ескі жылмен, аяқ басқалы тұрған Жаңа жыл келді.  
**Тауық:**Бір жыл болып сендермен,

Жақсы болуға тырыстым мен.

Кездесейік жақсылықпен,

Он екі жылдан соң келем мен.

**Ит:**Тілеймін сіздерге денсаулық

Елімізге бірлік,татулық

Мен келдім сіздерге асыға

Құтты болсын баршаңызға, әз Наурыз!

Қыдыр ата: Бәрекелді, өткен жылға ризамыз! Көріскенше күн жақсы болсын! (шығып кетеді)

**6 – көрініс**

Әже: Наурыз сөзі «жаңа күн» деген мағына береді. Бұл күні күн мен түн теңеледі емес пе?! Күн ұзарып, түн қысқарады.Балаларым, сендердің ұйқыларың қанбай қалатын болады.

Келін: Күн баршамызға жылу әкеледі. Күннің көзі барлығымызды жылытып, айналаға нұрын төгеді.Тіршілік оянады. Наурызға бас иіп, күнге сәлем беріңдер, қыздар!

**(Қыздар шығып атып келе жатқан күнге тәу етіңдер)**

1–қыз :

Армысың,қайырымды Күн-Ана! **(-деп иіліп сәлем береді.)**

Кеудесі түкті Жер-Ана,құт даратып,жарылқа!

2 – қыз : Атар таңға,шығар күнге тәу-тәу!

Басымызға амандық.

Елімізге береке дарыта көр!тәу-тәу!

3 – қыз :

Жыл басы келді,жаңғырта келді,тәу-тәу!

Кең байтақ ұлысыма ұлы күн келді.

Жаңа жыл келді,тәу-тәу!

Қайырымды Күн-Ана, тілегімді бере көр!тәу-тәу!

**Қыдыр ата:**

      Ал , қане, барлығымыз қол жаяйық , жамағат!

       Ұлыс оң болсын,

       Ақ мол болсын!

       Ұлыс бақты болсын,

       Төрт түлік ақты болсын!

       Аман сақтап төл басын,

       Еккен егін солмасын,

       Орта толып ырысқа,

       Бейбіт өмір орнасын.

       Бостандықтың ордасын

       Періштелер қорғасын.

       Бесіктегі бөпеңнің

       Бақайшығы тоңбасын.

       Ұлыс күні ұл мен қыз

       Тайпалдырсын жорғасын.

       Көл жиналып тамшыдан

       Теңіз толсын қансыған.

       Атамекен тазарып

       Асыға түссін алшыдан.

       Бақыт ашып қақпасын,

       Мәңгі-бақи жаппасын.

       Пәле-жала қазақты

       Іздесе де таппасын!

       Әумин!

Музыкалық номер:

1. Жүргізуші:

Жүріңдер Наурызға басып аяқ,

Қалыс қауым болмасын некен саяқ,

Ән шырқап, би билейтін қауым болып,

Тұрмайық, уақыт келді өнерді аяп.

Ортаға бастауыш сыныптың бүлдіршіндерін шақырамыз

Музыкалық номер:дайындық сынып «Наурыз жыры»

Ән.

1 – оқушы:

Қызғалдақтай қыздарды

Шақырамыз ортаға.

Тойымызға сән беріп,

Би билесін ортада.

**Би : 6- сынып**

1. Оқушы:

Әр ақынның өзіндік шамасы бар

Алып жүрер халқынан бағасы бар

Халайық, 5 – сынып оқушыларының

Бір – бірімен айтысуға талабы бар.

**Ортаға 5- сыныптың балғын ақындарын шақырамыз.**

3 – оқушы:

Таң шапағын қарсы алып Наурызда,

Құт- береке тілейміз баршаңызға,

Ұлыстың ұлы күнін қарсы алайық,

Шат көңілмен бәріміз ән салайық.

**Ән.7 – сынып. Дина апай**

**Ойын.**

4-Оқушы:

Алқа жұртым, той- думан,

Ортамызды ашайық.

Ән мен күйді төгіп біз,

Күй тартысты бастайық,

Інжу- маржан шашайық!

**Күй- тартыс. Ортада музыка мектебінің шәкірттері**

5 – оқушы:

Бауырласқан тәнтіміз,

Бұзылмаған салтымыз.

Өзге ұлттай біздің де

Бар дәстүр менен салтымыз, - дей отырып келесі кезекті ұлттық салт-дәстүрімізге берейік.

Бастауыш сынып :**Баланы қырқынан шығару**

Би: бастауыш сынып

1. Жүргізуші:

«Сөздің көркі –мақал»деген ұғым бар.Біздің ойынымыз қыза түскен тәрізді. Мақалдап сөйлеу жарысына да кезек берейік. Қане, екі жақтан жарысқа кім шығады?

1. -Ассалаумағалейкүм, қарсыласым. «Алыстан алты жасар бала келсе, алпыстағы шал сәлем береді» деген, сәлем беруге келдім.

2. -Амансың ба, достым? «қуыс үйден құр шықпа» деген, тізеңді бүгіп дәм ауыз ти.

3. — «Сыйлап берген су, сатып алған балдан артық»дегендей жайғассақ жайғасайық.

4. – «Сыйға сый, сыраға бал» демекші өткенде өздеріңеде риза болып қайттық қой.

5. –«Аз да бітер, көп те бітер, татулыққа жетер» демекші татулық пен ауызбіршілікке не жетсін.

6. -«Төртеу түгел болса алар, алтау ала болса алдырар» деген ғой, о не дегеніңіз.

7. -«Бірлік түбі – тірлік» деген ғой бабаларымыз, бірлік болсын.

8. -«Биік төбеге шықсаң, көзің ашылады, жақсымен сөйлессең, көңілің ашылады» дегендей көңіліміз марқайып қалды ғой.

9. — «Әңгіме әңгіме дегізер, әңгіме бұзай емізер» демекші қой қайтатын, мал келетін уақыт болды.

10. — “Тау тауға косылмас, адамға адам косылар” деген, элі кездесерміз, cay бол!

**2-жүргізуші:**Қарап отырсақ казактың мақалдап сөйлеген сөзінің өзі бір шырайлы, тәрбиелік мәні зор, астарлы. Бұған осы көріністен-ак көз жеткізген боларсыздар.

6-Оқушы:

Наурызда ән шырқайық,

Бәрімізге өнер лайық,

Өлеңдеткен жастардың,

Әсем әнін тыңдайық.

**Бастауыш: Ән.**

7-оқушы:

Кезекті мектебіміздің балуандарына береміз. Сіздердің алдарыңызда балалар Қазақ күресінің бірнеше әдіс-тәсілдерін көрсетеді.

8-оқушы:

Досқа құшақ ашайық.

Өлең-жырға басайық.

Қазақтың бір салты деп

Тұсаукесер рәсімін бастайық-деп ортаға 8 – сыныптың қыздарын шақырайық

**9- оқушы:**

9-10 –сынып ұлдары «Көшпейтіндер» қойылым

10- оқушы:

Шыға келді сыланып сылаң келер,

Қияңдағы қиылды қыранға ерлер.

Қызғалдақты кешіп жүр қыр астында

Мың бұрала жүгірген бұраң белдер – деп 9- сыныптың қыздары

**1-жүргізуші.**

«Ұлыс күні қазан толса,ол жылы ақ мол болар» деп, тоя ішу ғұрпы сақталған. Ау, жиналған қауым, Наурыз көжеден дәм татайық, ортаға Наурыз көже таратылсын. (Музыка ойнайды, көже таратылады)

Ән. 6- сынып

2-Жүргізуш:Наурыз мерекесі құтты болсын, қадірлі қауым! Осымен «Армысың,әз, Наурыз» атты мерекелік кешіміз аяқталды. Келесі жылы амандықта кездескенше!